ROZHODNUTIE KOMISIE
z 21. júna 2007
o štátnej pomoci C 17/2006 (ex N 3/2006) na podporu vzdelávania pre Autoeuropa - Automóveis Lda, Portugalsko
[oznámené pod číslom K(2007) 3130]
(Iba portugalské znenie je autentické)
(Text s významom pre EHP)
(2007/583/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva, a najmä na jej článok 88 ods. 2 prvý pododsek,
so zreteľom na Dohodu o Európskom hospodárskom priestore, a najmä na jej článok 62 ods. 1 písm. a),
po vyzvaní zainteresovaných strán, aby predložili pripomienky v súlade s uvedenými ustanoveniami (1), a so zreteľom na tieto pripomienky,
keďže:
I. POSTUP
(1)
Listom z 27. decembra 2005 (zaevidovaným 4. januára 2006) Portugalsko notifikovalo Komisii úmysel poskytnúť spoločnosti Autoeuropa - Automóveis Lda („Autoeuropa“) pomoc vo výške 3 552 423 EUR v súvislosti so vzdelávacím projektom, ktorý táto spoločnosť chcela uskutočniť. Listom z 31. januára 2006 si Komisia vyžiadala ďalšie informácie, Portugalsko naň odpovedalo listom z 9. marca 2006 (zaevidovaným 23. marca 2006).
(2)
Listom zo 16. mája 2006 Komisia informovala Portugalsko o rozhodnutí začať konanie v zmysle článku 88 ods. 2 Zmluvy o ES. Orgány Portugalskej republiky predložili pripomienky v súvislosti s týmto konaním listom z 31. augusta 2006.
(3)
Rozhodnutie Komisie o začatí konania bolo uverejnené v Úradnom vestníku Európskej únie (2). Komisia vyzvala zainteresované strany, aby predložili pripomienky.
(4)
Komisii boli doručené pripomienky od zainteresovaných strán; postúpila ich portugalským orgánom, aby sa k nim vyjadrili. Pripomienky zo strany Portugalska boli doručené Komisii listom z 13. novembra 2006. Listom z 2. februára 2007 Komisia požiadala o ďalšie informácie.
II. STIAHNUTIE NOTIFIKÁCIE
(5)
Listom zo 4. mája 2007 Portugalsko informovalo Komisiu, že notifikovaná pomoc je už bezpredmetná, keďže Autoeuropa upravila svoj vzdelávací projekt a notifikácia tým pádom stráca význam a Portugalsko ju sťahuje.
(6)
Komisia berie na vedomie, že podľa článku 8 nariadenia Rady (ES) č. 659/1999 (3) dotknuté členské štáty môžu pred tým, než Komisia o danej pomoci rozhodne, v primeranom čase stiahnuť notifikáciu. Podľa článku 8 ods. 2 Komisia v prípadoch, keď už začala konanie vo veci formálneho zisťovania, toto konanie ukončí.
(7)
Vzhľadom na uvedené Komisia rozhodla o ukončení konania vo veci formálneho zisťovania v zmysle článku 88 ods. 2 Zmluvy o ES, pokiaľ ide o predmetnú pomoc, keďže Portugalsko stiahlo notifikáciu,
PRIJALA TOTO ROZHODNUTIE:
Článok 1
Komisia rozhodla o ukončení konania vo veci formálneho zisťovania v zmysle článku 88 ods. 2 Zmluvy o ES, pokiaľ ide o pomoc na podporu vzdelávania, ktorú Portugalsko zamýšľalo poskytnúť spoločnosti Autoeuropa - Automóveis Lda, keďže Portugalsko stiahlo notifikáciu.
Článok 2
Toto rozhodnutie je určené Portugalskej republike.
V Bruseli 21. júna 2007